Koördinate 53°33′N 08°35′O / 53.550°N 8.583°O / 53.550; 8.583
Gestig op 1 Mei 1827
Stadstatus 18 Oktober 1851
- Totaal 93,82 vk km
- Totaal (30 Junie 2018) 113 200
- Bevolkingsdigtheid 1 206,6/vk km
- Gemiddelde jaarlikse temperatuur 9,4 °C
- Gem. temp. Januarie/Julie 1,8 / 17,4 °C
- Gemiddelde jaarlikse neerslae 741,5 mm
Burgemeester Melf Grantz (SPD)
Amptelike Webwerf bremerhaven.de
Bremerhaven (Duits: [ˌbʁeːmɐˈhaːfn̩], luister (hulp·inligting), letterlik: "Breemse hawe"; Nederduits: Bremerhoben) is met 'n oppervlakte van 94 vierkante kilometer en 'n bevolking van sowat 113 200 die grootste stad aan die Duitse Noordseekus. Bremerhaven is op 1 Mei 1827 deur Breemse koopmans as 'n seehawe vir die stad Bremen, wat sowat 60 kilometer suid van die kus lê, gestig en het op 18 Oktober 1851 stadstatus verkry. Vandag vorm Bremerhaven saam met Bremen die stadstaat Vrye Hansestad Bremen, die kleinste van Duitsland se sestien deelstate.
Die stad Bremerhaven in die deelstaat Bremen
Naas die hawe, wat tussen 1830 en 1974 die belangrikste seehawe vir Europese emigrante was van waar sowat sewe miljoen emigrante die seereis na hul nuwe oorsese tuislande begin het en wat vandag as die tweede grootste invoerhawe vir oorsese voertuie in Europa dien, vorm skeepsbou, voedselverwerking en toerisme die ekonomiese basis van die stad. Bremerhaven fungeer daarnaas as die kulturele en opvoedkundige sentrum vir sowat 300 000 bewoners van die gebied tussen die riviere Weser en Elbe. Die stad lê op die oostelike oewer van die Weser terwyl die stad Nordenham teenoor Bremehaven op die westelike oewer geleë is.
Die Duitse Emigrantemuseum
Die Geestemonding – die rivier vloei hier met die Weser saam
In Bremerhaven mond die Geesterivier in die Weser uit wat op sy beurt naby die stad die Noordsee binnevloei. Bremerhaven se stadsgebied met die hawegeriewe en sluise langs die Buiteweser (Duits: Außenweser) strek oor 'n lengte van sowat 17 kilometer en 'n wydte van tot by vier kilometer. Die stad lê sowat twee meter bo seevlak, en die hoogste punt is 'n heuwel wat as uitloper van die Hohe Lieth sowat 11,1 meter bo seevlak verrys.
Die Hohe Lieth is 'n geestlandskap ('n soort sanderige terrein wat effens hoër geleë is) wat saam met die Bevenstedter Moorgeest suid van die Geesterivier die sogenaamde Wesermünder Geest vorm. Danksy die ligging op die Geest is die meeste ou stadswyke van die huidige Bremerhaven soos Lehe, Geestendorf en Wulsdorf teen stormvloede beskerm.
Die tweede landskap in die gebied, waar Bremerhaven oorspronklik gestig is, word Marsch genoem – die Wurster Marsch lê noord en die Würdener Marsch suid van die Geesterivier. Kleiner waddengebiede lê in die Weserrrivier.
Voor die kus lê die eiland Mellum, 'n belangrike voëlreservaat, en die vuurtoring Roter Sand, een van die bekendstes ter wêreld. Die eiland Helgoland kan vanaf Bremerhaven binne twee ure per skip bereik word.
Danksy die nabyheid van die Noordsee het Bremerhaven 'n gelykmatige seeklimaat. Langdurige hittegolwe met temperature van meer as 30 °C kom in die somermaande nouliks voor, terwyl die kwik in die winter selde benede -10 °C daal. Sneeuval kom selde voor. Die stad het 'n gemiddelde jaarlikse reënval van 741,5 mm, waarby Junie en Julie die natste maande van die jaar is. Februarie is die droogste maand met 36 mm.
Die hoogste temperatuur, wat ooit in Bremerhaven aangeteken is, was 35,8 °C op 9 Augustus 1992, die laagste -18,6 °C op 25 Februarie 1956.
Sedert die stadstigting in 1827 het die nabyheid van die see 'n sentrale rol by Bremerhaven se ekonomiese ontwikkeling gespeel. Vandag is die stad Europa se vierde grootste houerseehawe, een van die wêreld se belangrikste invoerhawens vir motors en 'n eersterangse logistiese sentrum.
↑ (de) Statistisches Landesamt Bremen: Zahlenspiegel für das Land Bremen – November 2018. Bremen, Februarie 2019, bl. 16[dooie skakel]